## Sanitat presta assistència a 35.592 persones amb diagnòstic actiu d’Alzheimer a la Comunitat Valenciana

*** Esta patologia afecta més a les dones que als hòmens, en una proporció de set enfront de tres
* De gener a agost d’enguany s’han diagnosticat 6.140 pacients nous amb esta malaltia**

Un total de 35.592 persones tenen, en l’actualitat, un diagnòstic actiu d’Alzheimer a la Comunitat Valenciana. Majoritàriament són dones, en una proporció de set per cada tres hòmens.

Durant els huit primers mesos de l’any s’han diagnosticat a la Comunitat Valenciana un total de 6.140 pacients nous amb la malaltia d’Alzheimer. 3.951 del total són dones i 2.189 són hòmens.

Estos casos han generat 61.925 consultes en Atenció Primària. Per províncies, 34.155 corresponen a la de València, 20.904 a la d’Alacant i 6.866 a la de Castelló.

La majoria de nous pacients té més de 65 anys, des d’esta edat es concentra el 98 % de casos.

Les dades s’han donat a conéixer amb motiu de la commemoració, com cada 21 de setembre, del Dia Mundial de l’Alzheimer, una malaltia degenerativa que afecta la memòria i la conducta.

“Esta patologia té una prevalença d’entre el 3 % i el 4 % de la població i a partir dels 65 anys la incidència que té es triplica per cada dècada viscuda”, segons ha explicat el director general d’Informació Sanitària, Qualitat i Avaluació, Juan Manuel Beltrán, durant una jornada organitzada per la Federació Valenciana d’Associacions de Familiars i Amics de Persones amb Alzheimer (FEVAFA), que ha tingut lloc hui a l’Hospital Universitari i Politècnic La Fe.

La prevalença en la població total de la Comunitat se situa en un 0,8 % i a partir dels 90 anys està en el 10 %. La incidència en casos nous en els últims quatre anys s’ha incrementat un 15 % aproximadament.

El director general ha assenyalat que “l’impacte de l’Alzheimer, i altres malalties neurodegeneratives, en el futur requerix un esforç d’efectivitat en els diagnòstics i tractaments”. “A més d’un nivell de coordinació entre el sistema sanitari i social i una aliança entre la societat civil a través de les associacions de pacients i l’Administració, per a poder fer front de manera eficient al seu abordatge”, hi ha afegit.

En este sentit, Beltrán ha recalcat que la Conselleria de Sanitat “està compromesa en eixe full de ruta per a millorar l’atenció dels pacients i suposar un suport per a les famílies”. Així, ha destacat la prestació que s’oferix als pacients d’Alzheimer des de tres vessants.

El director general s’ha referit, en primer lloc, a l’Atenció Primària, “des d’on es realitza una actuació prioritària en la detecció precoç de la demència, la seua remissió a l’assistència especialitzada per al diagnòstic definitiu del tipus de demència i el posterior seguiment de la malaltia, en coordinació amb l’assistència especialitzada i els Serveis Socials”.

D’altra banda, Beltrán ha recordat que, des de l’assistència especialitzada, “la prestació a estos pacients consistix en el diagnòstic i la instauració del tractament més adequat al tipus de demència i l’estadi de la malaltia que realitzen els serveis i les seccions de neurologia”.

En tercer lloc, el director general ha fet referència als hospitals d’atenció a crònics i llarga estada (HACLE), “on s’establix el diagnòstic i l’atenció integral en les unitats existents. Així com l’hospitalització en estadis avançats de la malaltia per a rehabilitació, teràpia ocupacional i assistència de la comorbiditat”.

“Assistència i investigació van de bracet per a tractar d’alleujar una patologia que suposa un greu problema social, ja que interferix de manera important en les vides dels pacients i dels seus familiars”, ha asseverat Beltrán.

**Mig centenar de pacients amb tractament experimental**

En l’àmbit diagnòstic, el responsable de la Unitat de Trastorns Cognitius de l’Hospital Universitari i Politècnic La Fe, el doctor Miquel Baquero, ha destacat la importància de la detecció precoç per a poder retardar la deterioració cognitiva que produïx la patologia.

En este sentit, l’anàlisi del líquid cefalorraquidi s’ha consolidat en La Fe com a prova diagnòstica que anticipa l’aparició de la malaltia: “Al nostre hospital hem dut a terme en l’últim any més de 200 puncions lumbars, un procediment que permet als investigadors determinar els biomarcadors de l’Alzheimer”. En els casos en els quals no és possible la punció lumbar, es recorre a la imatge mèdica, en concret al PET cerebral d’amiloide, amb finalitats diagnòstiques.

Pel que fa als tractaments, un total de 54 pacients estan rebent teràpies experimentals en el marc de 9 investigacions clíniques que es desenvolupen a l’hospital de manera coordinada amb l’Institut d’Investigació Sanitària La Fe. Abans que acabe l’any, està previst que se sumen tres noves investigacions a les nou que ja estan actives i, en tots els casos, l’objectiu últim és tractar de reduir la deterioració clínica a causa de la malaltia d’Alzheimer.

Fecha: 21/09/2023